Konstantin Tannenthal

Konstantin Gustav Johannes Tannenthal (Constantin v K. G. Tannenthal, hiljem Con Tanre ja Konstantin Tanre-Tannenthal; 1905–2003) oli Peterburis sündinud, Eestis elanud ja Austraaliasse emigreerunud veterinaar, fotograafiaajaloolane, kommunikatsiooniuurija, literaat, kriitik, esseist, statistik, botaanik, zooloog ja kultuurielu organisaator. Konstantin Tannenthal lõpetas 1927. aastal Tartu Linna Õhtuse Ühisgümnaasiumi, tegeles Eestis ka loomahaigustega seotud pärimuste kogumisega (1920. aastate lõpul; riigi stipendiaat aastast 1928). 1929 sai oma uurimuse "Rahvalikkudest loomaarstimise viisidest Eestis" eest Tartu Ülikooli põllumajandusteaduskonnas auhinna. 1931 pidas loengu(id) Tartus Zooloogiainstituudis (Kirjandusmuuseumis on säilinud aastast 1931 vastav loengukutse M. J. Eisenile). 1936 esitas Tartu Linnavalitsusele taotluse rahvameditsiini muuseumi avamiseks. Pidas tõenäoliselt oma bürood Tartus Kloostri tn 1. 1938 õppis ilmselt Tartu Ülikoolis. 1939. aastal avaldas kirjastus Olion (kahes trükis) tema raamatu "Okkad: valimik kimääre", mis koosneb vaimukatest (kohati satiirilistest) esseedest argielu teemadel. Raamatus on muude kimääride hulgas ka lühitekst „Foto“, milles Tannenthal arutleb fotokujutise moonutava iseloomu teemal läbi lapse silmade ja küsimuste. Enne Teist maailmasõda emigreerus Austraaliasse, kus tegeles pikemat aega fotograafiaga ja fotoelu organiseerimisega. (Austraalia elamisloa taotlejate hulgas leidub 1938 ka Jacob Tannenthal, Olewiku toimetaja 1910–1913 – K. Tanre isa). 1963. aastast töötas Sydneys University of New South Walesi Keemiatehnoloogia osakonnas; aastatel 1977–1978 oli Sydney Ülikooli Macleay muuseumis fotoajaloo teadur/audirektor ja tegutses Austraalia Ühendatud Rahvaste Assotsiatsioonis. Oli Inglismaal asuva Institute of Incorporated Photographers liige (litsentsiaat). Pensionärina tegutses arvukates heategevuslikes organisatsioonides (Valge Rist jpm). Elas 61 Belmont Rd. Mosman 2008 NSW. Tanre oli kahe Austraalias ilmunud fotoajaloo raamatu/kataloogi koostaja: The Mechanical Eye: A Historical Guide to Australian Photography and Photographers (1977) ja The Mechanical Eye in Australia: Photography 1841–1900 (1985 ja 1986). Neist viimase juures üritasid mõlema raamatu kaasautorid Alan Davies ja Peter J. Stanbury kuulmispuudega Tanrelt autoriõigusi võõrandada (raamatu kaanel autorid: Alan Davies ja Peter J. Stanbury, tiitellehel: with assistance from Con Tanre), mispeale T. nad kohtusse kaebas. Tanre oli organisatsiooni Fédération Internationale de l’Art Photographique (FIAP) ja Austraalia fotograafiainstituudi Federal Honours Committee nõukogu liige. T. kandis instituudis ette kaks oma uurimust: „Impact of Photographic Effects on Image“ ja „Holography in Revolt“. Korraldas ajaloolisi uurimusi kommunikatsioonist ühingule United National Association of Australia. Oli Sydney Evangeelse Kiriku (saksakeelse) koguduse liige. Tema isa oli Olewiku toimetaja Jakob Tannenthal (1910–1913), ajalehe trükikoja ja A. Grenzsteini maja hilisem omanik, käsitööline ja raudteeametnik (Kaug-Ida raudtee ehitaja) Jakob Tannenthal (kuni 1918 Jacob; 18??–1948). J. T. tegutses 1930. aastate lõpul Austraalia Sydney Eesti kogudese köstri ja organistina, samuti kõne- ja kirjamehena. T. ema oli Marie T. (1871–1946), vanaisa Hans T, abikaasa Hille Tanre-Tannenthal (ka Hixa; neiuna Hildegard Eller), vend Aldolf (Adu) Paul Tannenthal, õde Erika Dagmar Tannenthal (Malik) ja õetütar Marika Malik. Okkad: valik kimääre (1939) The Mechanical Eye: A Historical Guide to Australian Photography and Photographers (koos Peter Stanbury ja Alan Daviesega, 1977) The Mechanical Eye in Australia: Photography 1841–1900 (koos Alan Daviese ja Peter Stanburyga, 1985 ja 1986) Uudisleht, 17. juuli 1929.